ΓΡΑΠΤΗ ΕΡΩΤΗΣΗ E-0729/98

υποβολή: Carlo Ripa di Meana (GUE/NGL) προς την Επιτροπή

(18 Μαρτίου 1998)

Θέμα: Χρηματοδότηση εκ μέρους του ιταλικού κράτους παρέμβασης που προήγαγε το κράτος του Βατικανού εκτός της επικράτειας του στην πόλη της Ρώμης

Έχοντας υπόψη ότι το ιταλικό κράτος χρηματοδότησε με 40 δισ. λιρέτες κατασκευαστικό έργο ύψους 80 δισ. λιρετών που προήγαγε το κράτος του Βατικανού εκτός της επικρατείας του στη Ρώμη;

ότι τα έργα για την παρέμβαση αυτή ανατέθηκαν από το κράτος του Βατικανού στις εταιρείες Impregilo και Dioguardi με ιδιωτική συμφωνία, χωρίς δημοπράτηση σε ευρωπαϊκό επίπεδο όπως προβλέπει η οδηγία 89/440/ΕΟΚ(1), προβάλλοντας ως λόγο της εξαίρεσης αυτής το γεγονός ότι το ιταλικό κράτος θα συνέβαλε στη συγκεκριμένη περίπτωση στη χρηματοδότηση παρέμβασης τρίτων σε ποσοστό όχι ανώτερο του 50 %, οπότε δεν εφαρμόζεται η οδηγία 440/89, όπως καθορίζει το άρθρο 3 του νόμου 406/91 περί μεταφοράς της οδηγίας 89/440/ΕΟΚ στο εθνικό δίκαιο;

ότι η χρηματοδοτηθείσα μελέτη συνίσταται σε υπόγειο χώρο στάθμευσης στο λόφο Gianicolo χωρίς όμως πρόβλεψη για ράμπες εισόδου και εξόδου με συνέπεια να προβλέπεται η κατασκευή ενός απρόσβατου κύβου 5 ορόφων;

ότι μια ξεχωριστή μελέτη για ράμπες προκειμένου να δοθεί πρόσβαση στον εν λόγω χώρο στάθμευσης του λόφου Gianicolo, προήγαγε το ιταλικό κράτος το οποίο βαρύνει και το συνολικό κόστος του έργου ανέρχεται σε 12 περίπου δισ. λιρ. και βαδίζει προς έγκριση σύμφωνα με τις συνήθεις ευρωπαϊκές διαδικασίες περί διαγωνισμού υπό την εποπτεία της Υπηρεσίας Δημοσίων Έργων του Διαμερίσματος Lazio υπό την ιδιότητα της ως αναθέτουσας αρχής;

ότι είναι προφανές το γεγονός ότι ο χώρος στάθμευσης και οι ράμπες εισόδου-εξόδου αποτελούν αδιαίρετα τμήματα μιας και της αυτής μελέτης δεδομένου ότι η κατασκευή χώρου στάθμευσης χωρίς προσβάσεις είναι καθαρός μελετητικός παραλογισμός;

ότι ο "έντεχνος" διαχωρισμός του έργου σε δύο ξεχωριστά τμήματα (χώρος στάθμευσης και ράμπες πρόσβασης) σκοπό έχει να παρακαμφθεί η δέουσα διαδικασία ευρωπαϊκού διαγωνισμού που προβλέπει η οδηγία 440/89 δεδομένου ότι η συνολική συνεισφορά του ιταλικού κράτους ανέρχεται στο ποσόν των 52 δισ. λιρ. (40 δισ. + 12 δισ.) ήτοι σε 56 % του συνολικού κόστους κατασκευής ενός πλήρους χώρου στάθμευσης με τις προσβάσεις του;

ζητείται από την Επιτροπή να παρέμβει ώστε το ιταλικό κράτος να αποκαταστήσει τους ορθούς όρους ανταγωνισμού, ακόμη και με παρέμβαση του Ευρωπαϊκού Δικαστηρίου.

Απάντηση του κ.Monti εξ ονόματος της Επιτροπής

(10 Ιουνίου 1998)

Το άρθρο 2 της οδηγίας 89/440/ΕΟΚ, η οποία έχει τροποποιηθεί από την οδηγία 93/37/ΕΟΚ του Συμβουλίου της 14ης Ιουνίου 1993 για το συντονισμό των διαδικασιών ανάθεσης των δημοσίων συμβάσεων έργων(2) δεν εφαρμόζεται στη συγκεκριμένη περίπτωση, την οποία επισημαίνει το Αξιότιμο Μέλος του Κοινοβουλίου, δεδομένου ότι το Βατικανό είναι τρίτο κράτος, ανεξάρτητο και κυρίαρχο, το οποίο δεν υπόκειται στην τήρηση των κοινοτικών οδηγιών για την ανάθεση των δημοσίων συμβάσεων, ανεξάρτητα από την ύπαρξη χρηματοδότησης ή όχι από το ιταλικό κράτος αλλά και από το ύψος της χρηματοδότησης αυτής. Το μόνο που έχει σημασία στην περίπτωση αυτή είναι το γεγονός ότι η αναθέτουσα αρχή, στη συγκεκριμένη περίπτωση, δεν υπόκειται στις διατάξεις του κοινοτικού δικαίου.

(1) ΕΕ L 210, 21.7.1989, σελ. 1.

(2) ΕΕ L 199, 9.8.1993.